Եւ այնուամենայնիվ այդ կլայպեդյան փոթորիկը միակը չէր մեր ճանապարհին, որ թույլ տվեց խորին ապրումներ ունենալ թե՛ ողջ անձնակազմին, թե՛ մեզանից յուրաքանչյուրին՝ առանձին վերցրած։ Երկարատեւ նավարկության ժամանակ փոթորիկներն անխուսափելի են։ Յուրաքանչյուրը, ով դուրս է գալիս ծով՝ նավարկելու, պետք է օրուգիշեր յուրացնի ծովային օրենքը՝ «Համակերպում անխուսափելիի հետ»։ Հակառակ դեպքում ընդհանրապես իմաստ չունի հեռավոր նավարկություն ձեռնարկել։ Նույնը կարելի է ասել մեծ բարձունքներ հաղթահարողների, բեւեռախույզների, փորձարկող-օդաչուների, տիեզերագնացների մասին։ Թվարկումը հավանաբար կարելի է շարունակել։ Եւ յուրաքանչյուր առանձին դեպքում խոսքը քո «սեփական» 9-րդ ալիքի հետ հանդիպման անխուսափելիության մասին է։